Tervetuloa vapaaehtoiseksi Raision kaupungin viheralueille!

Viheralueiden ylläpitoon varatulla määrärahalla ei pystytä pitämään alueita sellaisessa kunnossa kuin asukkaat haluaisivat, ja palkatulla työvoimalla on täysi työ pitää puistot kunnossa. Kaikki apu, jonka vapaaehtoiset puistokummit voivat antaa, on tervetullutta ja Raision kaupunki arvostaa sitä suuresti.

Puistokummin työpanos auttaa puiston ammattityöntekijöitä heidän tehtävissään ja lisää viheralueiden arvostusta. Puutarhatyö on lisäksi palkitsevaa, koska se lisää viheralueiden kauneutta; voit nähdä työsi tuloksen heti. Muut puistojen käyttäjät arvostavat työtäsi puistokummina.

Tämä esite kertoo puistokummin tehtävien periaatteista ja käytännöstä.

# Mitä on puistokummitoiminta?

Puistokummitoiminta on Raision kaupungin infrapalveluiden organisoimaa, puistoissa tapahtuvaa vapaaehtoistyötä, jota tehdään vuoden aikana useammin kuin yhden kerran silloin, kun asianomainen itse haluaa. Infrapalveluissa toiminnasta vastaa ja sitä koordinoi kaupungin vihersuunnittelija Markku Tuominen.

Toiminnan ohjauksesta puistoissa vastaavat eli puistokummiohjaajina toimivat työn- johtaja Eerik Aalto ja puistotyöntekijät Auli-Maarit Meriläinen ja Liisa Ranta. Puistokummiohjaaja on puistokummin lähin yhdyshenkilö, kun tarvitset neuvoja tai apua esim. roskien pois viennissä.

# Mikä on puistokummi ja hänen toiminta-alueensa?

Puistokummi on raisiolainen, joka toimii Raision yleisillä viheralueilla vapaaehtoisena ilman korvausta. Yleisiä viheralueita ovat kaupungin puistot, leikkipaikat, metsät, vesistöjen varret ja luonnonsuojelualueet. Yksityiset ja taloyhtiöiden tontit eivät kuulu puistokummitoiminnan piiriin.

# Kuinka ryhdyn puistokummiksi?

Puistokummiksi ilmoittaudutaan henkilökohtaisesti virka-aikana infrapalveluihin vihersuunnittelija Markku Tuomiselle, osoitteessa Nallinkatu 2, 2. kerros, puh. 040 5876750. Puistokummiksi ilmoittautuja voi samalla ilmoittaa mukaan omia perheenjäseniään. Yhteisöjen jäsenten toivotaan ilmoittautuvan henkilökohtaisesti. Ilmoittautuessasi yhteystietosi lisätään rekisteriin: nimi, katuosoite, sähköpostiosoite ja puhelinnumero. Yhteystiedot tarvitaan tiedottamista ja vakuutusta varten.

Ilmoittautuessasi sinulle kerrotaan, kuka on puistokummiohjaajasi, johon sinun pitää ottaa yhteyttä. Ohjaajalta saat roskapihdit, huomioliivin ja jätesäkkirullan. Ohjaajan tiedot löytyvät kappaleesta ”Puistokummiohjaaja”.

Mikäli yhteystietosi muuttuvat tai haluat lopettaa toiminnan, tulisi siitä ilmoittaa ohjaajallesi, jotta rekisteri pysyisi ajan tasalla.

# Hyvä tietää puistojen hoidosta

Infrapalvelut vastaa Raision kaupungin yleisistä alueista. Alueita hoidetaan sekä oman henkilöstön että yksityisten urakoitsijoiden voimin.

Viheralueille on määritelty oma luokkansa, riippuen siitä onko alue rakennettu vai luonnontilainen. Rakennetut puistot on lisäksi jaettu hoitotason mukaan luokkiin A1, A2, A3 ja leikkipaikat. Luonnontilaisia alueita ovat mm. puistometsät ja niityt.

Puistokummin ei tarvitse tietää hoitoluokkaa. Kaikenlainen apu etenkin puhtaanapidossa ja istutusten perkauksissa on aina tarpeen. Puistokummiohjaajasi osaa kertoa sinulle, missä hän tarvitsee auttavaa kättä.

Puistokummiohjaaja

Puistokummin lähin yhteyshenkilö on puistokummiohjaaja. Ohjaajina toimivat mm. puistotyönjohtaja Eerik Aalto, puistotyöntekijät Auli-Maarit Meriläinen ja Liisa Ranta.

Puistokummiohjaajien yhteystiedot ovat:

Eerik Aalto 0400 788 679,

eerik.aalto(at)raisio.fi

Auli-Maarit Meriläinen 044 797 1274

auli-maarit.merilainen(at)raisio.fi

Liisa Ranta 044 7971862

liisa.ranta(at)raisio.fi

Puistokummiohjaajaan voi olla yhteydessä työpäivän aikana soittamalla, tekstiviestillä

tai sähköpostitse ma–to klo 9–15 ja pe 9–12.

Jos kummit siivoavat isompia alueita, he voivat sopia alueensa puistokummiohjaajan kanssa työvälineiden lainaamisesta ja ilmoittaa poiskuljetettavaksi tarkoitetuista jät- teistä.

# Mitä töitä ja milloin?

Puistokummi voi vapaasti valita työaikansa vuodenaikojen ja oman jaksamisensa mukaan. Puistokummi tekee kuitenkin työtä useammin, kuin kertaluontoisesti toimiva talkoolainen. Kummit voivat toimia yksin tai ryhmässä.

Työ voi olla roskien siivoamista, kitkemistä, haravointia, kesäkukkien tai pensaiden hoitoa sekä muita puistokummiohjaajan kanssa sovittuja tehtäviä. Moottorityövälineitä ei anneta puistokummien käyttöön turvallisuussyistä.

Yleisimmät omatoimiset tehtävät ovat:

roskien siivoaminen

haravointi

kitkeminen

vieraslajien kitkeminen

Mahdollisia muita tehtäviä ovat (vaatii alkuohjeistuksen ja työvälineet):

puiden vesi- ja juuriversojen poisto

kastelu joissakin tapauksissa

Ohjatusti puistokummit voivat:

istuttaa kasveja

leikata pensaita

auttaa metsien risusavotassa

# Minne roskat?

Jos autat puistojen puhtaanapidossa, laita keräämäsi roskat puistojen roska-astioihin. Jos puiston roska-astia täyttyy tai on täynnä, voi roskasäkit jättää astian viereen. Ilmoita ohjaajallesi roska-astian ja säkkien tarkka sijainti poisvientiä varten.

# Pujon ja vieraslajien torjunta

Pujo on yleinen rikkakasvi etelä- ja keskiosassa maata, ja aiheuttaa allergiareaktioita hyvin monelle.

Haitalliset vieraslajit uhkaavat luonnonkasveja aggressiivisella leviämisellään. Vieras- lajien ja pujon torjunnasta kannattaa ensin keskustella puistokummiohjaajan kanssa, sillä osa vieraslajeista on myrkyllisiä, joten niiden torjunnassa tarvitaan neuvoja ja oltava erityisen varovainen. Isot jättiputkiesiintymät on syytä jättää ammattilaisten hävitettäväksi.

Puistokummit voivat järjestää porukalla vieraslajitalkoita sopimalla talkoista ja jätteen poisviennistä puistokummiohjaajansa kanssa.

# Onko vaaroja?

Vapaaehtoiset eivät työturvallisuussyistä saa käyttöönsä moottorityövälineitä. Noudata muutenkin töissäsi varovaisuutta ja huolellisuutta, ettet itse joudu vaaraan tai aiheuta sitä toisille. On suotavaa käyttää saamaasi huomioliiviä vapaaehtoistöissä.

Varo roskia kerätessäsi niiden joukossa olevia teräviä esineitä, lasinsirpaleita tms. Poimi mahdolliset huumeruiskut pihdeillä ja laita ne esim. pulloon tai tölkkiin, jotta ne eivät pistä ketään säkkejä korjattaessa. Huumeneuloja sisältävät pullot ja tölkit voi laittaa sekajätteisiin tai antaa alueen puistotyöntekijälle. Lehti- tai roskakasoja ei tule kosketella käsin, vaan käytä haravaa tai roskapihtejä.

# Mitä apua saan ja miten voin itse toimia parhaiten?

Puistokummeilla on oikeus saada tukea ja ohjausta toimintaan puistokummiohjaajilta. Koska toiminta perustuu vapaaehtoisuuteen, siitä ei makseta palkkaa eikä kulu- korvauksia. Mikäli kummin kaupungilta saamat välineet menevät rikki, voi uusia pyytää ohjaajalta. Ohjaaja antaa uudet välineet vanhoja vastaan.

Mikäli havaitset viheralueilla vaurioita rakenteissa, kalusteissa ja varusteissa tai kasvillisuudessa ilmoita niistä puistokummiohjaajallesi.